નવા બજેટમાં ટેક્સ ઓડિટની અને પ્રિઝમ્પ્ટીવ ટેક્સની મર્યાદા વધારવામાં આવી છે. જૂની જોગવાઈ પ્રમાણે પ્રોફેશનલની આવક રૃા. ૨૫ લાખથી વધુ હોય તો તેવા કિસ્સામાં ઓડિટ કરાવવું ફરજિયાત હતું હવે તેમાં વધારો કરીને રૃા. ૫૦ લાખથી વધુની આવક ધરાવનારાઓ માટે ટેક્સ ઓડિટની જોગવાઈ લાગુ કરવામાં આવી છે. પરિણામે ૫૦ લાખથી ઓછી આવક ધરાવનારા પ્રોફેશનલ્સને ટેક્સ ઓડિટમાંથી રાહત મળી જશે. આ જ રીતે વ્યવસાયિકો માટે પ્રિઝમ્પ્ટીવ ટેક્સની કોઈ જ જોગવાઈ હતી નહિ. તેના બદલે નવા બજેટમાં તેમને માટે પ્રિઝમ્પ્ટીવ ટેક્સની જોગવાઈ દાખલ કરવામાં આવી છે. તેમણે કુલ આવકમાંથી ચોખ્ખી વેરાપાત્ર આવક ૫૦ ટકા લેખે બતાવવી પડશે અને તેના પર ટેક્સ સ્લેબ પ્રમાણે ભરવાનો થતો વેરો જમા કરાવવો પડશે. જૂની વ્યવસ્થા હેઠળ વાર્ષિક રૃા. ૧ કરોડથી વધારે ટર્નઓવર ધરાવતા કરદાતાઓએ ટેક્સ ઓડિટ કરાવવું પડતું હતું. તેની મર્યાદા વધારીને હવે રૃા. ૨ કરોડની કરી દેવામાં આવી છે. પ્રિઝમ્પટિવ ટેક્સની કેટેગરીમાં કંપનીઓ સિવાયના પણ વાર્ષિક ટર્નઓવર રૃા. ૨ કરોડથી ઓછું હોય તથા ચાર્ટર્ડ એકાઉન્ટન્ટ, વકીલ, ડોક્ટર જેવા પ્રોફેશનલ કરદાતાઓ હોય અને તેમનું ટર્નઓવર રૃા. ૫૦ લાખથી ઓછું હોય તે આ કેટેગરીમાં આવે છે.